ཐེངས་འདིར་གསར་དུ་རྙེད་པའི་བོན་གྱི་དཔེ་རྙིང་གི་འབྲི་ཤོག་རྙིང་ཧྲུལ་དུ་གྱུར་པ་མ་ཟད།གླེགས་བམ་རེ་རེའི་ཆེ་ཆུང་འདྲ་མིན་དང་ཤོག་རྒྱུ་མཁྲེགས་པོ་དང་ཤོག་ལྡེབ་མང་པོ་ལྷན་དུ་འབྱར་ཞིང་།ཤོག་ངོས་རྩུབ་རག་ཆགས།བྲིས་ཆ་ལ་གསེར་བྲིས་དང་དངུལ་བྲིས།མཚལ་བྲིས།སྣག་བྲིས་ཡོད་པ།དབུ་ཤོག་ཏུ་མཚན་བྱང་ལས་གཞན་རྒྱན་རིས་སྣ་ཚོགས་དང་བྱ་ཁྱུང་སོགས་རི་མོས་བརྒྱན་ལ་མཚོན་མདངས་བཀྲ།དཔེ་རྙིང་གི་འབྲི་སྟངས་ལ་དབུ་ཅན་དང་དབུ་མེད།འཁྱུག་བྲིས།ཚུགས་མ་འཁྱུག་སོགས་ཡོད་པ་དང་།དབུ་མེད་སུག་ཐུང་གི་ཡིག་ཕྲེང་དུ་སྐུང་ཡིག་ཅུང་མང་ཞིང་ཨང་ཡིག་དང་གཟུགས་མཚོན་ཡི་གེའང་མང་པོ་ཡོད།དཔེ་རྙིང་འདི་དག་གི་ལོ་ཚིགས་རིང་བ་དང་ཉར་འཇོག་ཆ་རྐྱེན་ཞན་པའམ་བདག་དམ་མ་ལེགས་པའི་སྟབས་ཀྱིས་དཔེ་རྙིང་གི་དྲས་མཚམས་ཐེད་པོར་གྱུར་ཏེ་ཡི་གེའི་ངོས་མི་ཟིན།དཔེ་རྙིང་ལ་ལ་རྙིང་རུལ་དུ་གྱུར་ནས་ཡི་གེར་སླད་སྐྱོན་བྱུང་བའམ་འབྱར་ནས་ཁ་ཕྱེ་མི་ཐུབ།རྟོག་ཞིབ་ཚན་ཆུང་གིས་ཕྱོགས་གཅིག་ནས་རྙེད་པའི་དཔེ་རྙིང་དག་སྒྲིག་དང་པར་བཤུས་བྱེད་ཅིང་།ཕྱོགས་གཞན་ཞིག་ནས་དཔེ་རྙིང་ཉར་མཁན་ཁྱིམ་ཚང་གི་དཔེ་རྙིང་དང་མཆོད་ཆས་ཐོ་འགོད་བྱས།བརྙན་གཟུགས་དང་སྒྲ་ཕབ་ཀྱི་ཐབས་སྤྱད་དེ་རིན་ཐང་ཆེ་བའི་ཐོག་མའི་དཔྱད་ཡིག་མང་པོ་བསྡུ་རུབ་བྱས།